Σύσταση του Συμβουλίου

της 25ης Ιουνίου 2001

για σημεία επαφής τα οποία λειτουργούν 24 ώρες το εικοσιτετράωρο για την καταπολέμηση του εγκλήματος υψηλής τεχνολογίας

(2001/C 187/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη θέση που έλαβε το Συμβούλιο στις 19 Μαρτίου 1998, καλώντας τα κράτη μέλη να συμμετάσχουν στο δίκτυο πληροφόρησης της Ομάδας των Οκτώ, το οποίο λειτουργεί 24 ώρες το εικοσιτετράωρο, για την καταπολέμηση του εγκλήματος υψηλής τεχνολογίας, καθώς και ότι το Συμβούλιο υιοθέτησε τις αρχές του δικτύου,

Λαμβάνοντας υπόψη την ανακοίνωση της Επιτροπής της 26ης Ιανουαρίου 2001 "Για μια ασφαλέστερη κοινωνία της πληροφορίας με τη βελτίωση της ασφάλειας των υποδομών πληροφόρησης και την καταπολέμηση των αδικημάτων πληροφορικής: Ευρώπη 2002",

Εκτιμώντας τα ακόλουθα:

(1) Οι αρχές του δικτύου της Ομάδας των Οκτώ όσον αφορά τα εθνικά σημεία επαφής με σκοπό την καταπολέμηση του εγκλήματος υψηλής τεχνολογίας υιοθετήθηκαν κατά τη συνάντηση των υπουργών Δικαιοσύνης και Εσωτερικών της Ομάδας των Οκτώ, που πραγματοποιήθηκε στην Ουάσιγκτον στις 9 και 10 Δεκεμβρίου 1997. Στις αρχές αυτές προστέθηκε σχέδιο δράσης για τη δημιουργία δικτύου και κατάλογος των υποχρεώσεων που εμπίπτουν στα μεμονωμένα κράτη, εφόσον αυτά συμμετέχουν στο δίκτυο. Στο σχέδιο δράσης, η Ομάδα των Οκτώ προσκαλεί να συμμετάσχουν στο δίκτυο και χώρες εκτός του κύκλου της εν λόγω Ομάδας.

(2) Το πλεονέκτημα ενός σφαιρικού δικτύου, όπως εκείνου της Ομάδας των Οκτώ, είναι μεγάλο, και υπάρχουν λόγοι που συνηγορούν στο ότι η σημασία του θα αυξηθεί. Εάν τα δίκτυα επιβολής του νόμου που καταπολεμούν το έγκλημα υψηλής τεχνολογίας αποτελούνται από λίγες μόνο χώρες, δεν μπορούν να έχουν επαρκή εποπτεία του απείρου κυβερνοχώρου ή να επιδεικνύουν ικανοποιητική αποτελεσματικότητα όσον αφορά την καταπολέμηση του εγκλήματος αυτού.

(3) Η βασική ιδέα που διαπνέει το δίκτυο είναι ότι η αντιμετώπιση διαφόρων τύπων εγκλημάτων υψηλής τεχνολογίας πρέπει να είναι εσπευσμένη και να ανταποκρίνεται σε υψηλές επαγγελματικές προδιαγραφές. Η έμφαση τίθεται στο ότι πρέπει να διατηρούνται τα αποδεικτικά στοιχεία μέσα σε περιβάλλοντα όπου η πληροφορία μπορεί να χαθεί ή να καταστραφεί ταχέως. Εάν τα πρωταρχικά μέτρα που λαμβάνονται από τις αρχές επιβολής του νόμου είναι εσφαλμένα ή βραδυκίνητα, αυτά μπορούν να αναστείλουν ή ακόμη και να καταστρέψουν τις ευκαιρίες διερεύνησης υποθέσεων σχετικών με εγκλήματα αυτού του τύπου. Άλλος στόχος του δικτύου είναι ότι οι χώρες, οι οποίες συμμετέχουν στο δίκτυο, θα πρέπει να είναι σε θέση να ασκούν εποπτεία των αδικημάτων του δικτύου πληροφορικής, δεδομένου ότι αυτά τελούνται συχνά, ταυτοχρόνως, σε διαφορετικούς τόπους, σε διαφορετικές χώρες.

(4) Το δίκτυο δημιουργήθηκε βαθμιαία κατά τη διάρκεια των ετών 1998-2000 και καταβάλλονται ακόμα προσπάθειες για να διευρυνθεί ο αριθμός των χωρών που συμμετέχουν. Σε μια συνάντηση εμπειρογνωμόνων υψηλού επιπέδου στην Ευρωπόλ, το Νοέμβριο του 2000, οι συμμετέχοντες συμφώνησαν ότι η πρόθεση να διευρυνθεί το δίκτυο της Ομάδας των Οκτώ αποτελούσε μια από τις επίσημες συστάσεις στις οποίες θα προέβαινε η συνάντηση αυτή.

(5) Σήμερα, το δίκτυο αποτελείται από τις ακόλουθες χώρες: Αυστραλία, Βραζιλία, Γαλλία, Γερμανία, Δανία, Ηνωμένο Βασίλειο, ΗΠΑ, Ιαπωνία, Ισπανία, Ιταλία, Καναδάς, Κάτω Χώρες, Ρωσία, Σουηδία, Φινλανδία. Ως εκ τούτου, εννέα κράτη μέλη της Ευρωπαϊκής Ένωσης συμμετέχουν στο δίκτυο.

(6) Εκείνα τα κράτη μέλη της Ευρωπαϊκής Ένωσης που δεν συμμετέχουν στο δίκτυο της Ομάδας των Οκτώ, αποτελούν μέρος του εθνικού κεντρικού συστήματος σημείων αναφοράς (ΕΚΣΣΑ) της Ιντερπόλ. Επί του παρόντος, περισσότερες από εξήντα χώρες είναι συνδεδεμένες με το δίκτυο της Ιντερπόλ. Ένα ΕΚΣΣΑ είναι συνήθως εξειδικευμένη μονάδα. Το ΕΚΣΣΑ της Ιντερπόλ, ωστόσο, δεν παρέχει πάντα ετοιμότητα σε εικοσιτετράωρη βάση, εκτός από τα κέντρα επικοινωνίας των εθνικών κεντρικών γραφείων. Η συνεργασία με το δίκτυο ΕΚΣΣΑ της Ιντερπόλ βασίζεται στις ίδιες αρχές, οι οποίες ισχύουν, ούτως ή άλλως, για τη συνεργασία με την Ιντερπόλ. Αυτό σημαίνει ότι μέτρα τα οποία συνεπάγονται την άσκηση μέσων εξαναγκασμού, τα οποία αποσκοπούν, παραδείγματος χάρη, στη δέσμευση ή διατήρηση αποδεικτικών στοιχείων δεν εφαρμόζονται συνήθως δια μέσου αυτού του διαύλου. Στις αρχές του, το δίκτυο της Ομάδας των Οκτώ έχει δώσει έμφαση στην ταχύτητα εφαρμογής των μέτρων, εφόσον πρόκειται για τη δέσμευση ή την διατήρηση αποδεικτικών στοιχείων σε συστήματα ή δίκτυα πληροφορικής. Η σχέση μεταξύ των δύο δικτύων επιβολής του νόμου δεν είναι ανταγωνιστική. Αντιθέτως, αυτά μάλλον αλληλοσυμπληρώνονται. Θα πρέπει, ως εκ τούτου, τα κράτη μέλη της Ευρωπαϊκής Ένωσης, που δεν εκπροσωπούνται στο δίκτυο της Ομάδας των Οκτώ, να έχουν τη δυνατότητα να αναθέτουν λειτουργία επί εικοσιτετραώρου βάσεως στις εξειδικευμένες μονάδες τους που συμμετέχουν στη συνεργασία της Ιντερπόλ.

(7) Η εμπειρία, για παράδειγμα, που προέκυψε από τον "ιό της ερωτικής επιστολής", ο οποίος εμφανίστηκε σε παγκόσμια κλίμακα το Μάιο του 2000, καταδεικνύει ότι το δίκτυο της Ομάδας των Οκτώ χρειάζεται τόσο διεύρυνση όσο και βελτίωση. Η πραγματική διατήρηση της ετοιμότητας 24 ώρες το εικοσιτετράωρο με τη μορφή εξειδικευμένων μονάδων σε χώρες που συμμετέχουν στο δίκτυο, αντιπροσωπεύει σημαντική βελτίωση. Σήμερα, συμβαίνει να παραλαμβάνει ένα κέντρο επικοινωνιών ένα μήνυμα και να το διαβιβάζει περαιτέρω μόνον μετά την έναρξη λειτουργίας της εξειδικευμένης μονάδας. Σε συνδυασμό με τις διακοπές, αυτή η διαδικασία μπορεί να προκαλέσει μοιραίες απώλειες χρόνου.

(8) Άλλη επιθυμητή κοινή προδιαγραφή είναι η μονάδα που ορίζεται ως εθνικό σημείο επαφής να είναι μια πραγματικά εξειδικευμένη μονάδα, η οποία να εφαρμόζει την ενδεδειγμένη διεθνή πρακτική κατά τη διερεύνηση εγκλημάτων υψηλής τεχνολογίας, καθώς και να είναι προετοιμασμένη να αναλάβει κάθε δυνατή δράση, λαμβανομένης, βεβαίως, δεόντως υπόψη της εθνικής νομοθεσίας,

ΣΥΝΙΣΤΑ:

- στα κράτη μέλη, που δεν συμμετέχουν ακόμη στο δίκτυο σημείων επαφής της Ομάδας των Οκτώ, το οποίο λειτουργεί 24 ώρες το εικοσιτετράωρο με σκοπό την καταπολέμηση του εγκλήματος υψηλής τεχνολογίας, να συμμετάσχουν σ' αυτό,

- στα κράτη μέλη να εξασφαλίσουν ότι η μονάδα που ορίζεται ως σημείο επαφής διατηρεί τη λειτουργία της 24 ώρες το εικοσιτετράωρο, καθώς και ότι το σημείο επαφής είναι πράγματι μια ειδική μονάδα που χρησιμοποιεί την ισχύουσα ορθή πρακτική κατά τη διερεύνηση εγκλημάτων υψηλής τεχνολογίας. Το σημείο επαφής θα πρέπει επίσης να δύναται να λαμβάνει επιχειρησιακά μέτρα.